Predkladacia správa

       Vláda Slovenskej republiky v uznesení č. 1207 z 19. decembra 2001 schválila návrh opatrení na zefektívnenie získavania a využívania štatistických údajov. Uznesením vlády Slovenskej republiky boli stanovené úlohy predsedovi Štatistického úradu SR

•	koordinovať činnosť v oblasti získavania a využívania štatistických údajov    ministerstvami, ostatnými ústrednými orgánmi štátnej správy SR, Národnou bankou Slovenska, orgánmi štátnej správy a verejnoprávnymi inštitúciami,
•	evidovať všetky štatistické zisťovania a administratívne zdroje údajov v SR a zverejňovať ich zoznam a obsah na www stránke Štatistického úradu SR, 
•	pravidelne ročne hodnotiť plnenie prijatých opatrení na zefektívnenie získavania a využívania štatistických údajov na zasadnutiach Slovenskej štatistickej rady.

 Ministrom a predsedom ostatných ústredných orgánov štátnej správy SR bolo zároveň uložené plniť a zabezpečovať prijaté opatrenia na zefektívnenie získavania a využívania štatistických údajov a guvernérovi Národnej banky Slovenska a riaditeľom verejno-právnych inštitúcií bolo doporučené spolupracovať so Štatistickým úradom SR pri plnení prijatých opatrení na zefektívnenie získavania a využívania štatistických údajov.

        Úlohy stanovené uznesením vlády Slovenskej republiky vyplynuli z Auditu súladu činnosti a financovania ústredných orgánov štátnej správy a organizácií v ich pôsobnosti v roku 2000, ktorý identifikoval viaceré problémy pri zbere, spracúvaní a uchovávaní štatistických údajov v Slovenskej republike. Hlavné problémy súvisiace so zberom,  spracovaním a využívaním údajov analyzoval Štatistický úrad SR v materiáli „Vyhodnotenie vytváraných informačných databáz v ministerstvách a ostatných ústredných orgánoch štátnej správy a identifikácii potrebnosti ich udržania a dopĺňania“.  Výsledky analýzy potvrdili niektoré duplicity v zbere a spracovaní údajov medzi ministerstvami a ostatnými ústrednými orgánmi štátnej správy. Upozornili aj na nevyužívanie  informácií získavaných z administratívnych zdrojov údajov a poukázali na nevyhnutnosť zosúladenia postupov pri šírení údajov. 

        Na základe výsledkov analýzy bola uznesením vlády Slovenskej republiky č. 447/2001 stanovená úloha predsedovi Štatistického úradu SR v  spolupráci s ministrami a predsedami ostatných ústredných orgánov štátnej správy predložiť na rokovanie vlády návrh opatrení na zefektívnenie využívania štatistických údajov. Návrh uznesenia bol v roku 2001 schválený a od 1.1.2002 sa úlohy začali plniť a pravidelne vyhodnocovať na zasadnutiach Štatistickej rady.          
     
            V nadväznosti na vyhodnotenie prijatých opatrení na zefektívnenie získavania a  využívania  štatistických  údajov za rok 2004 na zasadnutí Štatistickej rady 4. novembra 2004 predkladá Štatistický úrad SR  na základe súhlasu členov Štatistickej rady návrh na zrušenie predmetného uznesenia pre ďalšie roky. Svoj návrh odôvodňuje nasledovne:

        Úlohy stanovené uznesením vlády Slovenskej republiky  predsedovi Štatistického úradu SR sa už tri roky plnia v plnej miere. Plnenie týchto úloh je dôležité najmä  z hľadiska využívania nových možností v oblasti zefektívnenia štatistických zisťovaní a to najmä využívaním údajov z administratívnych zdrojov, čo má oporu v § 13  zákona č. 540/2001 o štátnej štatistike, ktorý je v platnosti od 1.1.2002. 

      K efektívnemu využívaniu administratívnych zdrojov údajov sú v prvom rade potrebné podklady a evidencie o ich existencii. Túto úlohu plní Štatistický úrad SR už rutinne a spolupráca s ministerstvami a štátnymi organizáciami je na dobrej úrovni. Základ evidencie všetkých štatistických zisťovaní a podkladov o administratívnych zdrojoch údajov bol vytvorený už v roku 2002. Od tohto roku sa údaje pravidelne aktualizujú a dopĺňajú. Výstupy zo štatistických zisťovaní a z administratívnych zdrojov údajov sú na štatistické účely využívané aj ministerstvami a štátnymi organizáciami. Dôkazom toho je osobitná príloha programu zisťovaní, v ktorej je vypracovaný rozsah a využívanie administratívnych zdrojov údajov podľa jednotlivých  inštitúcií. 

        Rovnako je možné konštatovať, že úlohy uložené ministrom a predsedom ostatných ústredných orgánov štátnej správy SR  a odporúčania pre Národnú banku Slovenska sa pravidelne plnia. Spolupráca s ministerstvami a štátnymi organizáciami pri príprave štátnych štatistických zisťovaní a pri využívaní administratívnych údajov je veľmi dobrá. V nadväznosti na záväzky, ktoré má Štatistický úrad SR a ostatné organizácie podieľajúce sa na výkone štátnej štatistiky voči zahraničným inštitúciám bude nevyhnutné, aby sa spolupráca naďalej prehlbovala a rozvíjala. 

       Štatistický úrad SR bude naďalej plniť úlohy koordinátora aj v oblasti metodickej, v oblasti efektívneho využívania získavaných údajov pri vzájomnej výmene údajov ako aj v oblasti spracovania a prezentácie údajov zákonodarným a vládnym orgánom, orgánom štátnej správy,  širokej verejnosti a medzinárodným inštitúciám. 

       Tieto úlohy bude vykonávať  v súlade so zákonom č. 540/2001 Z. z. o štátnej štatistike v znení zákona č. 215/2004 Z. z. o ochrane utajovaných skutočností a o zmene a doplnení niektorých zákonov a ostatnými európskymi predpismi, ktoré sú záväzné pre štátnu štatistiku predovšetkým v oblasti sledovania ukazovateľov v požadovanej kvalite, dodržania efektívnosti, racionálnosti, zníženej nákladnosti štatistických zisťovaní a eliminovaní zaťaženosti spravodajských jednotiek.

Návrh na zrušenie uznesenia vlády Slovenskej republiky č. 1207 z 19. decembra 2001 bol predmetom medzirezortného pripomienkového konania. Oslovených bolo 31 subjektov, z nich vznieslo obyčajnú pripomienku len Ministerstvo zahraničných vecí SR. Ostatné subjekty nemali pripomienky. 

      Predkladaný materiál nemá finančný, ekonomický, environmentálny vplyv na štátny rozpočet, ani vplyv na zamestnanosť a podnikateľské prostredie.